Ny rapport: Vestfoldinger får oftest kreft
Mandag ble kreftstatistikken for 2013 offentliggjort. I tillegg til den generelle statistikken, kommer det hvert år en spesialrapport om et utvalgt tema. I år har Kreftregisteret satt regionale forskjeller og likheter under lupen. De mest vanlige kreftformer for menn i 2013 var: * Prostatakreft (4836 nye tilfeller) * Lungekreft (1555 nye tilfeller) * Tykktarmkreft (1325 nye tilfeller) * Blærekreft (1034 nye tilfeller) De mest vanlige kreftformer for kvinner i 2013 var: * Brystkreft (3220 nye tilfeller) * Tykktarmkreft (1456 nye tilfeller) * Lungekreft (1301 nye tilfeller) * Føflekkreft (880 nye tilfeller)Rapporten viser at det er store geografiske forskjeller i forekomst. Høyest kreftforekomst har man i Vestfold, og lavest i Finnmark. - En del kreftformer har betydelige geografiske forskjeller. Dette gjelder spesielt hud- og føflekkreft, lungekreft og prostatakreft, sier direktør Giske Ursin i Kreftregisteret i en pressemelding. Til VG forteller Ursin at det i all hovedsak er føflekkreft, h udkreft og lungekreft som trekker opp i Vestfold. - Finnmark ligger lavest når vi ser på all kreft samlet. Det er fordi Finnmark har lavere forekomst av kreft i prostata, føflekkreft og livmorkreft. Lungekreft ligger de høyest på, sier Ursin. Men selv om det er store forskjeller i forekomst, vitner tallene om at det er langt mindre forskjeller i fem års relativ overlevelse og dødelighet av kreft i Norge – Variasjonene vi ser er ikke statistisk signifikante. Det innebærer at variasjonene i de dataene vi ser kan bero på tilfeldige variasjoner, understreker Ursin.Total forekomst av alle kreftformer økte med 3,2 prosent for menn og 1,9 prosent for kvinner ifra femårsperioden mellom 2004 – 2008 til perioden mellom 2009-2013, viser de nyeste tallene. Hos menn sto hudkreft, non-Hodgkins lymfom og leukemi for den største økningen i antall tilfeller. Man har sett en liten nedgang av lungekreft og blærekreft hos menn. Hos kvinner sto lungekreft for den største økningen i antall krefttilfeller. I tillegg var det en økning i forekomst av hudkreft, kreft i skjoldbruskkjertelen og non-Hodgkins lymfom.Lungekreft er en av de vanligste kreftformene i Norge. Blant menn er det nå klare tegn til en nedgang på landsbasis, etter en økning år for år siden 1990-tallet. – Vi kan være vitne til et tidsskille. Helt siden 1990-årene har det samlede tallet på lungekrefttilfeller blant kvinner og menn steget, år for år. Men i 2013 var tallet lavere enn året før. Dette er svært gledelig, og vi regner med at nedgangen i raten for menn vil fortsette, sier forsker Tom K. Grimsrud i Kreftregisteret i en pressemelding. Lungekreft er i all hovedsak forårsaket av røyking. - Årsaken til denne positive utviklingen er nok at flere har sluttet å røyke. Vi ser en særlig nedadgående tendens i storbyene Oslo, Bergen, Trondheim og Tromsø, hvor færre røyker, sier Ursin til VG. Klarest nedgang i lungekreft ser man i Oslo og Akershus, men også i byer som Bergen, Trondheim og Tromsø. I Oslo og Akershus ble det i 2009 – 2013 registrert 29,2 tilfeller blant 100.000 menn, mens det i Bergen, Trondheim og Tromsø ble registrert 30,3, 33,0 o 31,4 tilfeller. – Det er god grunn til å oppfatte dette som et lenge etterlengtet resultat av at menn i byene slutter å røyke, sier Tom Grimsrud pressemeldingen. I nord og sør er tallene noe mer dystre. Forekomsten av lungekreft blant menn er nemlig fortsatt høy i Finnmark, og til dels i Agder-fylkene og Vestfold. I Finnmark ble det i 2009 – 2013 registrert 51 tilfeller per 100.000 innbyggere, nesten dobbelt så mange som i Oslo og Akershus.
Over 30.000 nordmenn fikk kreft i 2013, og det er store geografiske forskjeller, viser ferske tall fra Kreftregisteret.